Műhely címe: Klasszikus magyar irodalom- és színháztörténeti kutatócsoport

Műhelyvezető neve, elérhetősége: T Szabó Levente, tszabo.levente@ubbcluj.ro

Hetente, hétfő este 19 órától

A műhely kiegészíti a klasszikus magyar, azaz a 18-19. századdal foglalkozó irodalmi és színháztörténeti egyetemi képzést, s olyan hiánypótló interdiszciplináris foglalkozásokat ajánl, amelyek a média- és társadalomtörténet felől kérdeznek rá a korabeli magyar és világirodalomra, illetve színházi életre. Hetente egy nagyon rövid szöveget (nyomtatott vagy kéziratos forrást, illetve friss, izgalmas szakirodalmat) olvasunk együtt, friss hazai és nemzetközi kiadványokról beszélünk, a csoport valamelyik tagjának vagy meghívottnak a kutatását gondoljuk át.

Műhely címe: Fordítóműhely

Műhelyvezető neve, elérhetősége: Benke András (benkeaandrás@gmail.com), Kecskés Tamás Hunor (kecskesth@yahoo.com)

Műhely tematikája: A műhely célja a magyar fordítással nem rendelkező releváns idegen nyelvű tanulmányok lefordítása. A műhely tagjainak javaslatai és az intézmény tanárainak tanácsai mentén kialakuló koncepció alapján a szövegek az év végén egy fordításkötetben jelennének meg.

Találkozások gyakorisága, módszerek: A közösen kialakított ütemterv szerint. Az emailben történő kommunikáció mellett a műhelytagok lehetőség szerint a kontrollfordítóval és a műhelyvezetővel tartanak megbeszéléseket.

Elsősorban kiknek szól a műhely: Idegen nyelveken beszélő diákoknak.

Műhely címe: Megfigyelő és kritikaíró műhely

Műhelyvezető: Székely Örs / szekelyoers@hotmail.hu / +40-746-969-802

Tematika: Érzékenység kialakítása a szűkebb irodalmi, szakmai programokon túli kolozsvári eseményekre, a látottak értelmezése beszélgetések során és írásban a kritika műfaján keresztül.

Találkozások gyakorisága: hetente (egyik héten esemény, talán utána egy rövid beszélgetés, másik héten kiértékelés a megírt kritikák alapján)

Tervezett meghívottak: az aktuális eseményhez illetve a kritikaírás műfajához kapcsolódóan

Tervezett programok: az első megbeszélésen vitatnánk meg, hova mennénk mindenki készülhet javaslattal, nem magyar nyelvű események előnyben

Műhely leírása:

Az egyetem által nyújtott elméleti képzés mellett szeretnék egyfajta „*szakmai gyakorlatot*” elindítani, amely olyan események látogatásából állna, amelyek illeszkednek a város tágabb kulturális horizontjába (kiállítások, koncertek, színház, opera, különböző beavatkozások a város terébe). A látottakról kritikákat írnánk, melyeket azután megbeszélnénk.

Mindennek kettős célja van: egyrészt *megtalálni a nyelvet* a szűkebb szakmai vagy irodalmi eseményeken túli történésekhez, másrészt gyakorlatot szerezni ezeknek az értelmezésében.

(Értelmezni nem csak szöveget lehet, illetve bármi viselkedhet úgy, mint egy „szöveg”. A városi terek berendezésétől kezdve az operában használt díszletig minden elem jelentéssel bír és többféle kontextusban lekövethető.)

A találkozások struktúrája úgy alakulna, hogy egyik héten megnéznénk valamit, másik héten pedig az elkészült kritikák / kritikarészletek alapján megbeszélnénk azt. (Nem kell mindenkinek minden hétre kész kritikával jönnie.) Nem csak az a kérdés, hogy mit írhatnék az adott dologról, hanem hogyan? Milyen legyen, mire koncentráljon az a kritika?

Azt is fontosnak tartom, hogy az adott intézményekkel, szervezetekkel kapcsolat alakuljon ki és őszinte visszajelzést kaphassanak a munkájukról.

Tekintve, hogy a hallgatók jó része tanárképzésben is részt vesz, azt sem tartom ördögtől való ötletnek, hogy pedagógiailag is átgondoljuk: hova tudná elvinni egy magyartanár az osztályát ma Kolozsváron és hogy tudja az átélteket tematizálni? Hogyan tud úgy értelmezni, hogy ne a művészet absztrakt eszméjének való hódolásnak tűnjön a látogatás, hanem inkább *a művészet eszközszerűsége* domborodjon ki aktuális, a befogadók számára releváns problémák megoldásában.

Végül szeretném, ha a műhelynek lenne egy fókusza a nem magyar nyelvű, nem kizárólagosan „magyar” kulturális kontextusban zajló események irányába, és hogy felerősödjön ezeknek a recepciója a magyar nyelvű közeg felé.

**Ökoirodalom műhely:**

**Objektív tér-idő és a kreatív írásgyakorlatok *időterei***

**Műhelyvezető: Berszán István**

**(iberszan@yahoo.com)**

A műhely egyszerre jelent kreatív írásgyakorlatokat és azok kutatását a kortárs helyfilozófiák, idő- és térelméletek (Cristopher Gosden, Jeff Malpas, Theodore R. Schatzki, Berszán István) megközelítésében.

A kreatív írás nem rég vált (újra) egyetemi diszciplínává, és egyre szélesebb körben alkalmazott írásterápiává. Műhelyek, táborok, terápiás csoportok, folyóiratszámok, szimpóziumok jelzik térnyerését, melyek nyomán a kontextuális irodalommegközelítés egy új alternatívája kezd körvonalazódni.

A műhely munkálataiban résztvevők az elvégzett kreatív írásgyakorlatok és kutatásuk eredményeképpen egy kreatív írásgyakorlat típus időtér-vizsgálatának bemutatásával vesznek részt a 2017-es ETDK irodalomelmélet és kortárs irodalom ülésszakán, és a 2017. júliusára tervezett Terepkönyv-tábor első meghívottjai.

A kéthetente sorra kerülő találkozásokon a kijelölt feladatokat, elolvasott alapszövegeket, illetve az elkészült részeredményeket fogjuk megbeszélni.

**Műhely címe**:

*Men*helyek mint *nem*helyek? A megtűrt állatok társadalmi-politikai helyzetének lehetséges medializálásai

**Műhelyvezető neve, elérhetősége**:

Serestély Zalán, 0743300815, srstly@yahoo.com

**Műhely tematikája**:

A műhelynek idén két alapvető célkitűzése van: 1. transzdiszciplináris közegben elhelyezni, újragondolni az állat elnyomásával kapcsolatos kérdésfölvetéseket; 2. tematizálni és medializálni a „megtűrt” állatok kérdését, társadalmi, (élet)politikai helyzetét.

Az első célkitűzést olyan nyilvános beszélgetések megszervezésével, koordinálásával és moderálásával szeretnénk elérni, amelyek különböző szakterületek (ökológia, bölcsészet, filozófia, biológia, teológia stb.) képviselőit közös térben szólaltatják meg egy-egy megegyezés szerint, közösen kiválasztott szépirodalmi vagy teoretikus szöveg apropóján. A két félév során összesen három ilyen beszélgetésre kerítünk sort.

Másik célkitűzésünket terepmunka révén valósítjuk meg, a műhely minden résztvevője egy-egy riportot készít előzőleg megbeszélt szempontok alapján valamelyik általa választott állatmenhelyen. Minden állatmenhely annak a paradoxonnak a talapzatán kénytelen megvetni lábait, ami – Jacques Derrida nyomán – a következőképpen foglalható össze: örökbe venni egy kóbor macskát bizonyos értelemben az összes többi kóbor macska elárulását jelenti, annak eldöntését tehát, hogy ki érdemes az életre, és ki nem. Vajon mit tudnak kezdeni a menhelyek ezzel a paradoxonnal? Szembenéznek-e vele egyáltalán? Ha működésük paradoxont foglal magában, akkor inkább ne is lennének?

Az elkészült riportokat közösen átbeszéljük, majd, a három nyilvános beszélgetés szerkesztett változataival együtt, kötetben adjuk közre.

**Találkozások gyakorisága, módszerek**:

Havonta minimum két találkozás (ha ezt nem tudjuk rendszeresíteni, nem fogunk releváns eredményeket elérni – így arra kérem az érdeklődőket, hogy mielőtt jelentkeznének a műhelybe, mérlegeljék, belefér-e havi két alkalom az időbeosztásukba).

**Elsősorban kiknek szól a műhely**:

Nincs ilyen jellegű megkötés, de: 1. sokat segítene, ha a tavalyi állatos műhely résztvevői idén is segítenék a közös munkát az ott szerzett teoretikus ismeretek továbbadásával; 2. javaslom ismét: azok jelentkezzenek, akik havonta két alkalommal időt tudnak szakítani a műhelytalálkozókra.

**Tervezett meghívottak, együttműködők**:

Erről a későbbiekben egyeztetünk.

**Tervezett programok**:

Három nyilvános beszélgetés, év végén esetleg a riportok nyilvános bemutatása.